Document ID: 32008D0392

РЕШЕНИЕ НА КОМИСИЯТА
от 30 април 2008 година
за прилагане на Директива 2006/88/ЕО на Съвета по отношение създаването на информационна интернет страница за даване на достъп по електронен път до информация за стопански дейности за производство на аквакултури и за оторизираните преработвателни предприятия
(нотифицирано под номер C(2008) 1656)
(текст от значение за ЕИП)
(2008/392/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2006/88/ЕО на Съвета от 24 октомври 2006 г. относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (1), и по-специално член 59, параграф 2 от нея,
като има предвид, че:
(1)
Директива 2006/88/ЕО определя здравните изисквания, които следва да се прилагат по отношение на пускането на пазара, вноса и транзита на аквакултури и продукти от тях, както и минималните предпазни мерки, насочени към повишаване на осведомеността и подготвеността на компетентните органи, операторите на стопанска дейност за производство на аквакултури и други, свързани с тази промишленост, по отношение на болестите при аквакултурите.
(2)
С цел да се подобри дейността по предотвратяване на появата и разпространението на болестите, изброени в приложение IV към Директива 2006/88/ЕО, държавите-членки следва да направят достъпна по електронен път информацията за стопанските дейности за производство на аквакултури и за оторизираните преработвателни предприятия, по-специално за отглежданите видове и техния здравен статус.
(3)
Понастоящем данните са публично достъпни в регистрите, поддържани от държавите-членки съгласно член 6 от Директива 2006/88/ЕО.
(4)
За да се улесни оперативната съвместимост на информационните системи и използването на процедури по електронен път между държавите-членки и за да се гарантират прозрачност и яснота, е важно информацията за стопанските дейности за производство на аквакултури и за оторизираните преработвателни предприятия да бъде представяна по еднакъв начин в цялата Общност. Информационна интернет страница е технически най-осъществимото решение, тъй като гарантира лесен достъп до подобна информация и не ангажира твърде много средства. Поради това е необходимо да се изработи модел за оформлението на интернет страницата.
(5)
Приложение II към Директива 2006/88/ЕО определя информацията, която се изисква в регистъра за стопанските дейности за производство на аквакултури и за оторизираните преработвателни предприятия. Тъй като целта на информационната интернет страница е да улесни оперативната съвместимост на съответната информация, вписана в създадените в държавите-членки регистри за стопанските дейности за производство на аквакултури, не е задължително интернет страницата да включва цялата тази информация. Тя следва да съдържа обаче цялата информация, която е необходима за намиране на евентуални търговски ограничения, породени от различен здравен статус.
(6)
В Директива 2006/88/ЕО се предвижда, че чрез дерогация от изискването за разрешение, установено в същата директива, държавите-членки могат да изискват само регистрация от компетентния орган на съоръжения, различни от стопанска дейност за производство на аквакултури, където водни животни се държат без намерение да бъдат пускани на пазара, от риболовни райони и от стопански дейности за производство на аквакултури, които снабдяват местни потребители.
(7)
Рискът от разпространение на болестите по водните животни, породен от съоръжения, риболовни райони и стопански дейности за производство на аквакултури, които са регистрирани от компетентния орган чрез дерогация от член 4, параграф 1 от Директива 2006/88/ЕО, е различен в зависимост от тяхното естество, характеристики и местонахождение. Поради това държавите-членки трябва да решат до каква степен информацията за тези съоръжения, риболовни райони и стопански дейности за производство на аквакултури следва да бъде включена в информационната интернет страница.
(8)
За да се предостави достатъчно време на държавите-членки да въведат в информационната интернет страница съответната информация за стопанските дейности за производство на аквакултури и за оторизираните преработвателни предприятия, следва да се предвиди достъпът до спомената информация да бъде осигурен не по-късно от 31 юли 2009 г.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Предмет и обхват
1. С настоящото решение се установяват правилата за създаването от държавите-членки на информационна интернет страница за даване на достъп по електронен път до информацията за стопанските дейности за производство на аквакултури и за оторизираните преработвателни предприятия в съответствие с член 59 от Директива 2006/88/ЕО.
2. Настоящото решение се прилага mutatis mutandis спрямо съоръжения, риболовни райони и стопански дейности за производство на аквакултури, които чрез дерогация от член 4, параграф 1 от Директива 2006/88/ЕО са регистрирани от компетентния орган в съответствие с член 4, параграф 4 от същата директива, при спазване на член 2, параграф 1, втора алинея от настоящото решение.
Член 2
Информационна интернет страница
1. Държавите-членки създават информационна интернет страница („информационната интернет страница“) за да позволят достъпа до информация за стопанства или райони за отглеждане на мекотели от стопански дейности за производство на аквакултури и оторизирани преработвателни предприятия в съответствие с член 4 от Директива 2006/88/ЕО.
Държавите-членки решават за всеки случай поотделно кои съоръжения, риболовни райони и стопански дейности за производство на аквакултури, посочени в член 1, параграф 2, трябва да присъстват на информационната интернет страница, като отчитат риска от разпространение на болести по водните животни в резултат от дейността на подобни съоръжения, риболовни райони и стопански дейности в зависимост от тяхното естество, характеристики и местонахождение.
2. Информационната интернет страница се оформя от държавите-членки в съответствие с моделите, фигуриращи в следните приложения:
а)
приложение I за стопански дейности за производство на аквакултури, свързани с отглеждането на риба;
б)
приложение II за стопански дейности за производство на аквакултури, свързани с отглеждането на мекотели;
в)
приложение III за стопански дейности за производство на аквакултури, свързани с отглеждането на ракообразни;
г)
приложение IV за оторизирани преработвателни предприятия, извършващи клане на аквакултури за целите на борбата с болести, посочени в член 4, параграф 2 от Директива 2006/88/ЕО.
3. Държавите-членки редовно актуализират информационната интернет страница, така че да съответства на информацията, съдържаща се в регистъра, който се води съгласно член 6 от Директива 2006/88/ЕО.
Промените в здравния статус се въвеждат в информационната интернет страница веднага след всяка промяна във вписания здравен статус.
4. Държавите-членки съобщават на Комисията интернет адреса на информационната интернет страница.
Член 3
Дата на прилагане
Настоящото решение се прилага от 1 август 2008 година.
Независимо от това информационната интернет страница трябва да бъде попълнена с информацията, посочена в член 2, параграф 2 и в приложения от I до IV, не по-късно от 31 юли 2009 година.
Член 4
Адресати
Адресати на настоящото решение са държавите-членки.
Съставено в Брюксел на 30 април 2008 година.

Labels: 12
0
17
6